
1. Asjaolud ja menetluse käik
Detailplaneeringu algatamise ettepaneku on esitanud Linda Properties OÜ juhatuse liikme Kimmo Johannes Raunio isikus ning planeering algatati 18.05.2017 Narva Linnavolikogu otsusega nr 32 “Linda tn 22, Linda tn 26 ja Linda tn 32 maa-alade detailplaneeringu koostamise algatamine“.
Narva Linnavolikogu 18.05.2017 otsuse nr 32 “Linda tn 22, Linda tn 26 ja Linda tn 32 maa-alade detailplaneeringu koostamise algatamine“ punkti 4.1. kohaselt detailplaneeringu korraldajaks on Narva Linnavalitsuse Arhitektuuri- ja Linnaplaneerimise Amet.
Planeering on kooskõlastatud lähteseisukohtades loetletud asutuste ja isikutega. 02.10.2017 kooskõlastas Narva Linnavalitsuse Arhitektuuri- ja Linnaplaneerimise Amet OÜ SIRKEL&MALL poolt koostatud Linda tn 22, Linda tn 26 ja Linda tn 32 maa-alade detailplaneeringu töö nr 06-17.

Narva Linnavalitsus 04.10.2017 korraldusega 953-k „Linda tn 22, Linda tn 26 ja Linda tn 32 maa-alade detailplaneeringu vastuvõtmine ja avaliku väljapaneku korraldamine“ võeti planeering vastu ning suunati avalikule väljapanekule. Avalikul väljapanekul 27.10. – 10.11. 2017 ei esitatud ühtegi kirjalikku ettepanekut planeeringulahenduse kohta.
Kehtestamisele esitatud detailplaneeringuga liidetakse tootmis- ja ärimaa sihtotstarbega Linda tn 22 (51101:006:0194) ning transpordimaa sihtotstarbega Linda tn 26 (51101:006:0195) kinnistud üheks 100% tootmismaa krundiks Pos 1. Tootmismaa sihtotstarbega Pos 2 Linda tn 32 (51101:006:0198) kinnistule planeeritud tootmisehitisi teenindav parkimisala, mis liigendatakse haljastusega. Pos 1 krundi kavandatud haljastuse protsent on 3 % ja Pos 2 krundil 29 %. Detailplaneeringu ala hõlmab osaliselt ka Suur-Aguli tn 13 (51101:006:0199) kinnistut, mille piire ja sihtotstarvet ei ole ette nähtud muuta.

Moodustatavale krundile Pos 1 on kavandatud tootmishoone ehitamine pindalaga kuni 10140 m² ja kõrgusega kuni 15 m. Planeeritud hoone on suuremalt jaolt 1-korruseline (tootmisruumid), 2-korruseline osa moodustab väiksema osa (kontoriruumid). Ruumijaotus täpsustatakse ehitusprojektiga. Pos 1 täisehituseprotsent on 86,99 %. Linda tn 22, Linda tn 26 ja Linda tn 32 maa-alade detailplaneeringu haljastuse kavandatud osakaal on 10 %.

Detailplaneeringus kavandatuga luuakse eeldused maa-ala efektiivsemaks kasutamiseks. Ettevõtte põhitegevusalaks on metallkonstruktsioonide ja nende osade tootmine. Metallkonstruktsioonide tootmiseks toimub metalli lõikamine, freesimine, treimine, stantsimine ning keevitamine. Uue tootmishoone ehitamine on vajalik praeguse tootmise laiendamiseks. Tootmise iseloom ei muutu. Keskkonnaohtlikku tootmistegevust planeeritud alal ette ei nähta.

Kehtestatav Linda tn 22, Linda tn 26 ja Linda tn 32 maa-alade detailplaneering lahendab liikluskorralduse (juurdepääsud ja parkimine), maa-ala heakorrastuse küsimused, määrab tehnovõrkude asukohad.
Detailplaneeringu maa-ala asub Narva linnas Kerese linnaosas raudtee vahetuses läheduses ning planeeringuala pindala on ca 1,6 ha.

Kehtiva Narva linna üldplaneeringu järgi on antud ala maakasutuse sihtotstarbeks tootmis- ja teemaa. Kehtestatav Linda tn 22, Linda tn 26 ja Linda tn 32 maa-alade detailplaneering ei too kaasa kehtiva üldplaneeringu muutmist, vaid täpsustamise ettepanekut maakasutuse sihtotstarvete osakaalu osas. Kuna kehtestatav detailplaneering ei too kaasa kehtiva Narva linna üldplaneeringu muutmise ega täpsustamise ettepanekut, siis eraldi KSH koostamine pole nõutav.

Samuti puuduvad juhtumid, mis on nimetatud planeerimisseaduse § 130 lõikes 2.
2. Õiguslikud alused
Planeerimisseaduse § 139 lõike 1 kohaselt kehtestab detailplaneeringu valla- või linnavalitsus. Detailplaneeringu koostamisel käesoleva seaduse § 130 lõikes 2 nimetatud juhul kehtestab selle kohaliku omavalitsuse volikogu.
3. Otsus
Kehtestada Narva linnas Kerese linnaosas Linda tn 22, Linda tn 26 ja Linda tn 32 maa-alade detailplaneering pindalaga ca 1,6 ha, OÜ SIRKEL&MALL töö nr 06-17 (vastavalt lisatud detailplaneeringu põhijoonisele – Lisa 1).
4. Rakendussätted

4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes „Põhjarannik“ ja “Город”, Ametlikes Teadeannetes ning ka detailplaneeringu koostamise korraldaja veebilehel.
4.2. Pärast maakorraldustööde teostamist moodustatavate kruntide registreerimiseks maakatastris linnavalitsusel läbi viia vajalikud toimingud, mis on kohaliku omavalitsuse pädevuses vastavalt seadusandlusele.
4.3. Käesolev otsus jõustub teatavakstegemisest.
4.4. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul jõustumisest.

